Aptekersraad bekommerd oor misbruik van medisyneFoto: Pixabay/Pexels.com Die Suid-Afrikaanse Aptekersraad (SAAR) het Woensdag gesê hy is bekommerd oor die misbruik en wangebruik van medisyne in Suid-Afrika. Prof. Mano Chetty, president van die SAAR, het gesê die misbruik van medisyne wat mét of sonder ŉ voorskrif bekom kan word, is die oorsaak van verskeie gesondheidsprobleme, verslawings en die ontwrigting van die sosiale lewens van jonk en oud. “2% van die respondente in die Suid-Afrikaanse demografiese en gesondheidsopname het aangedui dat hulle medikasie wat kodeïne bevat misbruik,” het Chetty gesê. Volgens hom lei die onbehoorlike gebruik en misbruik van medisyne tot honderde sterftes en siektes wat teen middels bestand word. Die SAAR, die regulatoriese liggaam vir die farmaseutiese professie, het ŉ beroep op die publiek gedoen om medisyne wys te gebruik om te verseker dat dit werk soos dit bedoel is om te werk en om komplikasies wat kan voorkom as gevolg van dié misbruik, te vermy. Tydens die studie het 2% van respondente aangedui dat hulle medisyne wat kodeïne bevat gebruik vir die “die ervaring of gevoel eerder as die medisinale effek”. Die opname het verder aangedui dat daar meer misbruik was in stedelike gebiede, veral onder vroue van 35 tot 44 jaar oud en dan weer 65 jaar en ouer. “Dit kan nie net die verslaafde se sosiale en werkslewe ontwrig nie, maar kodeïnverslawing kan ook lei tot stuiptrekkings, lewer- en nierskade, depressie, angstigheid en selfs die dood.” Chetty het gesê die onbedoelde verslawing aan medisyne wat sonder ŉ voorskrif gekoop kan word kan vermy word as mense met hul aptekers gesels oor die veilige gebruik van medisyne. Volgens die SAAR kan siektes soos gonorree, tuberkulose en griep wat weerstandig is vir behandeling voorkom as pasiënte nie die voorskrifinstruksies volg nie of wanneer hulle onbehoorlike behandeling toepas. September is nasionale apteekmaand.